
„Hol vagytok, hol, ti pompás szépfiúk?” Férfiszerelem a kortárs magyar lírában

A kortárs magyar költészetben van egy eléggé új - legalábbis nem kellőképpen értelmezett – jelenség: a homoerotika. Gerevich András, Rosmer János és Nádasdy Ádám verseinek olvasásához jó kiindulópont lehet a queer-elmélet.
Emellet azonban egy irodalmi kérdésekre összpontosító interpretációs kísérlet tűnik a leghatékonyabb módszernek arra, hogy körvonalazzunk a fontosabb témákat és problémaköröket. A versek beszélője hogyan konstruálja „világhelyzetét”? Ez milyen nyelvvel mondható el? Milyen hagyományokhoz és hogyan kapcsolódik a homoszexualitás kortárs irodalmi reprezentációja?
A kortárs művészet új kérdéseket vet fel számunkra, amelyekben az előítéletek és sztereotípiák már nem érvényesek. Hiány és vágy dichotómiája, a konvenciók és a kulturális referenciák között ezekben a versekben az én szabadságának alternatíváival szembesülünk. Ez nem a Szabadság, mely a társadalmon kívülről, a perifériáról ordít, hanem az önreflexió és az önirónia halk szabadsága. Persze, néhol hangosnak kell lenniük, mert ezek a versek a váltakozó ritmusokról szólnak, a sokszínűségről, a másképpeni egyenrangúságról.
 



